b'\n_START_ARTICLE_\nKurkse suur\xc3\xb5nnetus\n_START_PARAGRAPH_\nKurkse suur\xc3\xb5nnetus toimus 11. septembril 1997, kui Kurkse v\xc3\xa4ina \xc3\xbcletamisel uppus v\xc3\xb5i suri h\xc3\xbcpotermiasse 14 Balti rahuvalvepataljoni staabikompanii luurer\xc3\xbchma liiget. 8 inimest p\xc3\xa4\xc3\xa4stsid s\xc3\xb5durite karjumist kuulnud sadama t\xc3\xb6\xc3\xb6tajad, kes paadiga merele kiirustasid ja elus olnud s\xc3\xb5durid kaldale t\xc3\xb5id. 14 rahuvalvaja surm oli Eesti kaitsev\xc3\xa4e taasiseseisvusaja suurim kaotus._NEWLINE_1998. aasta septembris p\xc3\xbcstitati hukkunud rahuvalvajate m\xc3\xa4lestuseks Kurkse sadamasse m\xc3\xa4lestuskivi. Samuti on toimunud s\xc3\xbcndmusest valminud film "Surmaretk".\n_START_SECTION_\n\xc3\x95nnetus\n_START_PARAGRAPH_\n11. septembril 1997 andis Balti rahuvalvepataljoni luurer\xc3\xbchma \xc3\xbclem Jaanus Karm \xc3\xb5ppuse "Vilets elu" raames 22-liikmelisele luurer\xc3\xbchmale k\xc3\xa4su \xc3\xbcletada t\xc3\xa4isvarustuses veetakistus m\xc3\xb6\xc3\xb6da madalikku Suur-Pakri l\xc3\xb5unatipust mandrile Kurkse sadama poole. Varsti avastasid mehed, et jalad ei ulatu p\xc3\xb5hja. Paanikat ei tekkinud, sest teati, et ujuda tuleb paarsada meetrit, seej\xc3\xa4rel pidi madalik j\xc3\xa4lle jalge all olema. Maad jalge alla aga ei saadudki. Mehed sidusid seljakotid kokku parveks ja j\xc3\xa4id merre hulpima. Varsti hakkasid mehed \xc3\xbcksteise j\xc3\xa4rel surema. Kuna merevesi oli k\xc3\xbclm, tekkis h\xc3\xbcpotermia oht ja selleks, et keegi magama ei j\xc3\xa4\xc3\xa4ks, tuli \xc3\xbcksteist pidevalt togida. L\xc3\xb5puks kuulsid meeste r\xc3\xb6\xc3\xb6kimist sadamakapten Heino Kreintal ja sadamakapteni abi Hannes Kuusem\xc3\xa4e, kes, kui taipasid, et kisa tuleb merelt, l\xc3\xa4ksid oma paadiga merele ja v\xc3\xb5tsid viis meest paati ja vedasid veel kolm k\xc3\xb6iega paadi j\xc3\xa4rel kaldale. Hiljem r\xc3\xa4\xc3\xa4kisid mehed, et paat oli \xc3\xbclerahvastatud ja kolme meest ei saanudki muud moodi transportida. \xc3\x9clej\xc3\xa4\xc3\xa4nud 14 mehe surnukehad toodi merest v\xc3\xa4lja p\xc3\xa4\xc3\xa4stjate poolt. R\xc3\xbchma juhtinud Jaanus Karm m\xc3\xb5isteti 4,5 aastaks vangi.'